               EUROPSKA KOMISIJA
            Bruxelles, 4.4.2016.
            COM(2016) 175 final
            2016/0093(NLE)
            Prijedlog
            ODLUKE VIJEĆA
            o odobravanju sklapanja od strane Europske komisije Sporazuma između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije

               OBRAZLOŽENJE

               1.KONTEKST PRIJEDLOGA

               Tijekom sastanka na vrhu između EU-a i Indije koji je održan 29. rujna 2008. u Marseilleu donesen je novi zajednički akcijski plan EU-a i Indije kojim se utvrđuje da bi obje stranke trebale „surađivati u civilnom nuklearnom istraživanju i razvoju na način koji je u skladu s njihovim međunarodnim obvezama.”

               Takva bi se suradnja trebala temeljiti na zajedničkom interesu i obuhvaćati područja istraživanja iz okvirnog programa Europske zajednice za atomsku energiju (dalje u tekstu: „Euratom”) kojim se dopunjuje Obzor 2020., a svaka bi stranka trebala imati pristup istraživačkim aktivnostima druge stranke, kao što je slučaj sa Sporazumom o znanstvenoj i tehnološkoj suradnji EU-a i Indije.

               Vijeće je 3. srpnja 2009. odobrilo smjernice za Europsku komisiju o vođenju pregovora o sporazumu između Euratoma i Indije o istraživačkoj i razvojnoj suradnji u području miroljubive upotrebe nuklearne energije.

               Komisija smatra da je nacrt sporazuma priloženog ovom prijedlogu u skladu s pregovaračkim smjernicama.

               Predloženi Sporazum ne bi imao financijske posljedice na proračun EU-a. Istraživačke aktivnosti na temelju Sporazuma financirale bi se u sklopu okvirnih programa Euratoma za istraživanje i razvoj.

               S obzirom na navedeno, Europska komisija predlaže da, primjenjujući članak 101. drugi stavak Ugovora o osnivanju Europske zajednice za atomsku energiju (dalje u tekstu: „Ugovor o Euratomu”), Vijeće donese priloženi nacrt Prijedloga odluke Vijeća o sklapanju od strane Europske komisije Sporazuma o suradnji Europske zajednice za atomsku energiju i Vlade Republike Indije u pogledu istraživačke i razvojne suradnje u području miroljubive upotrebe nuklearne energije.

               2.REZULTATI SAVJETOVANJA SA ZAINTERESIRANIM STRANAMA I PROCJENE UČINKA

               Nije primjenjivo.

               3.PRAVNI ELEMENTI PRIJEDLOGA

               Sklapanje ovog Sporazuma temelji se na članku 101. stavku 2. Ugovora o Euratomu.

               2016/0093 (NLE)

               Prijedlog

               ODLUKE VIJEĆA

               o odobravanju sklapanja od strane Europske komisije Sporazuma između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije

               VIJEĆE EUROPSKE UNIJE,

               uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 2.,

               uzimajući u obzir prijedlog Europske komisije,

               budući da:

               (1)U skladu sa smjernicama Vijeća od 3. srpnja 2009., Europska komisija vodila je pregovore o Sporazumu između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije.

               (2)Navedeni pregovori uspješno su završeni.

               (3)Europskoj komisiji trebalo bi odobriti sklapanje Sporazuma,

               DONIJELO JE OVU ODLUKU:

               Jedini članak

               Ovime se Europskoj komisiji odobrava sklapanje Sporazuma između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije. Tekst Sporazuma priložen je ovoj Odluci.

               Sastavljeno u Bruxellesu

                     Za Vijeće

                     Predsjednik

    ---documentbreak---

               EUROPSKA KOMISIJA
            Bruxelles, 4.4.2016.
            COM(2016) 175 final
            PRILOG
            Prijedlogu odluke Vijeća kojom se Europskoj komisiji odobrava sklapanje Sporazuma između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije
            Odluka Vijeća
            Sporazum između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije

               PRILOG

               Prijedlogu odluke Vijeća kojom se Europskoj komisiji odobrava sklapanje Sporazuma između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije

               Odluka Vijeća

               Sporazum između Europske zajednice za atomsku energiju i Vlade Republike Indije o istraživačkoj i razvojnoj suradnji u području miroljubive upotrebe nuklearne energije

               EUROPSKA ZAJEDNICA ZA ATOMSKU ENERGIJU (EURATOM),

               dalje u tekstu: „Zajednica”, s jedne strane, i

               VLADA REPUBLIKE INDIJE

               dalje u tekstu: „Indija”,

               s druge strane,

               dalje u tekstu: „stranke”,

               ŽELEĆI dodatno razviti dugoročnu, stabilnu znanstvenu i tehnološku suradnju u područjima od zajedničkog interesa u miroljubivoj i neeksplozivnoj upotrebi nuklearne energije na temelju obostrane koristi i uzajamnosti te u skladu s mjerodavnim zakonima i međunarodnim obvezama;

               UZIMAJUĆI U OBZIR Sporazum o trgovinskoj i gospodarskoj suradnji između Europske ekonomske zajednice i Republike Indije iz 1985. te Sporazum o znanstvenoj i tehnološkoj suradnji između Europske zajednice i Vlade Republike Indije potpisan 1998., na temelju kojih postoji aktivna suradnja i razmjena informacija;

               UZIMAJUĆI U OBZIR osobito Sporazum o suradnji između Vlade Republike Indije i Europske zajednice za atomsku energiju u području istraživanja energije fuzije, koji je stupio na snagu 17. svibnja 2010.;

               UZIMAJUĆI U OBZIR važnost znanosti i tehnologije za gospodarski i društveni razvoj Zajednice i Indije;

               UZIMAJUĆI U OBZIR potrebu za poticanjem primjene rezultata znanstvene i tehnološke suradnje na njihovu obostranu gospodarsku i društvenu korist;

               UZIMAJUĆI U OBZIR da Zajednica i Indija trenutačno provode istraživačke i razvojne aktivnosti u području miroljubive upotrebe nuklearne energije te da će sudjelovanje jedne stranke u istraživačkim i razvojnim aktivnostima druge stranke i obratno donijeti obostrane koristi, na temelju uzajamnosti;

               BUDUĆI DA bi se suradnjom u miroljubivoj upotrebi nuklearne energije između Zajednice i Indije trebalo dodatno produbiti istraživanje u područjima od zajedničkog interesa;

               BUDUĆI DA Indija, kao i Zajednica i sve njezine države članice imaju posebne sporazume o zaštitnim mjerama s Međunarodnom agencijom za atomsku energiju (IAEA, dalje u tekstu: „Agencija”);

               BUDUĆI DA se Sporazumom o zaštitnim mjerama između Indije i Agencije predviđa suradnja s Indijom u miroljubivoj upotrebi nuklearne energije i daljnjem razvoju indijskog civilnog nuklearnog programa na održivoj i dugoročnoj osnovi;

               POTVRĐUJUĆI potporu Vlade Indije, Zajednice i vlada njezinih država članica ciljevima Agencije;

               PRIMJEĆUJUĆI da se nuklearne zaštitne mjere u Zajednici primjenjuju na temelju poglavlja 7. Ugovora o Euratomu te na temelju sporazumâ o zaštitnim mjerama sklopljenima između Zajednice, njezinih država članica i Agencije;

               PREPOZNAJUĆI da su Indija, Zajednica i njezine države članice dosegle razmjerno naprednu razinu miroljubive upotrebe nuklearne energije i sigurnosti koja im je omogućena njihovim zakonima i propisima povezanima sa zdravljem, sigurnošću, miroljubivom upotrebom nuklearne energije i zaštitom okoliša;

               SPORAZUMJELE SU SE KAKO SLIJEDI:

               Članak 1.
                  Definicije

               Za potrebe ovog Sporazuma:

               1.„stranke” znači Vlada Indije i Europska zajednica za atomsku energiju. „stranka” znači jedna od navedenih „stranaka”;

               2.„Zajednica” znači i:

               (a)pravna osoba stvorena Ugovorom o osnivanju Europske zajednice za atomsku energiju (Euratom) i

               (b)područja na koja se primjenjuje Ugovor o Euratomu;

               3.„aktivnost suradnje” znači svaka aktivnost koju stranke organiziraju ili podupiru, u skladu s ovim Sporazumom, a uključuje zajedničko istraživanje;

               4.„informacije” znači znanstveni ili tehnički podaci, rezultati ili metode istraživanja i razvoja koji proizlaze iz zajedničkog istraživanja te ostale informacije za koje stranke i/ili sudionici uključeni u zajedničko istraživanje smatraju da ih je potrebno dostaviti ili razmijeniti u okviru Sporazuma ili istraživanja u skladu s njim;

               5.„intelektualno vlasništvo” ima značenje definirano u članku 2. Konvencije o osnivanju Svjetske organizacije za intelektualno vlasništvo, koja je sastavljena u Stockholmu 14. srpnja 1967.;

               6.„zajedničko istraživanje” znači istraživanje te povezano obrazovanje i osposobljavanje, ili tehnološki razvoj koji se provodi uz financijsku potporu jedne ili obiju stranaka ili bez nje te koji uključuje suradnju sudionika i iz Zajednice i iz Indije, a koje su stranke ili sudionici koji provode programe znanstvenog istraživanja u pisanom obliku označili kao zajedničko istraživanje. U slučaju kad samo jedna stranka financira istraživanje, označivanje vrše ta stranka i sudionik predmetnog projekta;

               7.„sudionik” znači svaka osoba, svaki istraživački institut, svaka pravna osoba ili tvrtka ili bilo koje drugo tijelo, uključujući znanstvene i tehnološke organizacije i agencije kojima jedna od stranaka inače dopušta sudjelovanje u aktivnostima suradnje u okviru ovog Sporazuma, uključujući same stranke;

               8.„rezultati intelektualne aktivnosti” znači informacije i/ili intelektualno vlasništvo;

               9. „osobe” znači svaka fizička osoba, poduzeće ili drugi subjekt koji su imenovale stranke uređen važećim zakonima i propisima na području nadležnosti stranaka;

               10.Nuklearni materijal znači svaka sirovina ili posebni fisibilni materijal kako je definiran u glosaru IAEA-e.

               Članak 2.
                  Svrha

               1. Opća je svrha ovog Sporazuma potaknuti i olakšati istraživačku i razvojnu suradnju u miroljubivoj, neeksplozivnoj i civilnoj upotrebi nuklearne energije, na temelju obostrane koristi, ravnopravnosti i uzajamnosti, u cilju jačanja opće suradnje između Zajednice i Indije te u skladu s potrebama i prioritetima njihovih nuklearnih programa.

               2. Cilj je ovog Sporazuma poticati istraživačku i razvojnu suradnju između Zajednice i Indije te osobito olakšati sudjelovanje istraživačkih subjekata svake stranke u istraživačkim projektima koji se provode u okviru odgovarajućih istraživačkih programa druge stranke.

               3. Uvjeti navedeni u ovom Sporazumu ne tumače se kao da su stranke obvezne na bilo koji oblik isključivosti te svaka stranka ima pravo na poslovanje neovisno o drugoj stranci.

               4. Ovaj se Sporazum provodi na način kojemu je cilj:

               (a) izbjeći ometanje ili odgađanje nuklearnih aktivnosti na području bilo koje stranke;

               (b) izbjeći miješanje u takve aktivnosti;

               (c) uskladiti se s praksom razboritog upravljanja koja je potrebna za ekonomičnu i sigurnu provedbu takvih aktivnosti.

                5. Odredbe ovog Sporazuma ne upotrebljavaju se u svrhu:

               (a) miješanja u nuklearnu politiku ili programe bilo koje stranke ili ometanja promicanja miroljubive upotrebe nuklearne energije;

               (b) sprečavanja slobodnog kretanja nuklearnog materijala, nenuklearnog materijala i opreme na području Zajednice ili na državnom području Indije.

               Članak 3.
                  Načela

               Aktivnosti suradnje odvijaju se na temelju sljedećih načela:

               1.obostrane koristi koja se temelji na sveukupnoj ravnoteži prednosti;

               2.uzajamnog pristupa aktivnostima istraživanja i tehnološkog razvoja koje provodi svaka stranka;

               3.pravovremene razmjene informacija koje mogu utjecati na postupke sudionika u aktivnostima suradnje;

               4.učinkovite zaštite intelektualnog vlasništva i pravične podjele prava intelektualnog vlasništva.

               Članak 4.
                  Područja aktivnosti suradnje u istraživanju i tehnološkom razvoju

               Suradnja na temelju ovog Sporazuma može obuhvaćati sve aktivnosti istraživanja i tehnološkog razvoja (dalje u tekstu: „ITR”) predviđene okvirnim programima Euratoma za aktivnosti nuklearnog istraživanja i izobrazbe na temelju članka 7. Ugovora o osnivanju Europske zajednice za atomsku energiju te aktivnosti ITR-a u Indiji u miroljubivoj upotrebi nuklearne energije u odgovarajućim znanstvenim i tehnološkim područjima. Takva se suradnja provodi u okviru odgovarajućih nadležnosti i programa svake stranke te u skladu s njihovim zakonima i međunarodnim obvezama. Može uključivati sljedeća područja ITR-a:

               nuklearnu fisiju:

               –i. sigurnost reaktora, isključujući one na visoko obogaćeni uranij (više od 20 % U235) te sigurnost nuklearnih elektrana i gorivnog ciklusa povezanog s takvim reaktorima;

               –ii. zaštitu od zračenja i praćenje stanja okoliša;

               –iii. gospodarenje radioaktivnim otpadom, osobito smanjenje količine otpada, njegovo kondicioniranje i pravilno rukovanje otpadom tijekom skladištenja;

               –iv. razgradnju, dekontaminaciju i rastavljanje nuklearnih postrojenja,

                napredak u razvoju tehnika i metodologija za nuklearnu sigurnost, zaštitu i zaštitne mjere,

                osnovno i primijenjeno istraživanje u nuklearnim znanostima,

                nuklearnu tehnologiju u primjenama osim za električnu energiju, kao što su poljoprivreda, zdravstvo i industrijski izotopi,

                kontroliranu termonuklearnu fuziju,

                obrazovanje i osposobljavanje,

                druga područja suradnje povezana s civilnim nuklearnim istraživanjem i razvojem prema zajedničkom dogovoru stranaka, ako su ta područja obuhvaćena njihovim programima.

               Suradnja među strankama navedena u ovom članku može se odvijati i između ovlaštenih osoba i poduzeća s poslovnim nastanom na područjima stranaka.

                Članak 5.
                  Oblici aktivnosti suradnje

               1.Podložno primjenjivim zakonima, propisima i politikama stranke u najvećoj mogućoj mjeri potiču uključivanje sudionika na temelju ovog Sporazuma kako bi pružile usporedive mogućnosti za sudjelovanje u njihovim znanstvenim i razvojnim aktivnostima te aktivnostima tehnološkog istraživanja.

               2.Aktivnosti suradnje mogu biti sljedećih oblika:

               (a)sudjelovanje indijskih istraživačkih tijela u projektima ITR-a na temelju okvirnih programa Euratoma za aktivnosti nuklearnog istraživanja i izobrazbe te sudjelovanje istraživačkih tijela s poslovnim nastanom u Zajednici u sličnim indijskim programima ITR-a. Takvo je sudjelovanje podložno pravilima i postupcima primjenjivima u okviru programa ITR-a svake stranke;

               (b)zajednički projekti ITR-a: zajednički projekti ITR-a provode se ako su sudionici razvili plan upravljanja tehnologijom, kako je navedeno u Prilogu A;

               (c)posjeti i razmjene studenata, znanstvenika i tehničkih stručnjaka;

               (d)zajednička organizacija znanstvenih seminara, konferencija, simpozija, radionica i kratkih tečajeva, kao i sudjelovanje stručnjaka u navedenim aktivnostima;

               (e)razmjene, dijeljenje i prijenos uzoraka, materijala, instrumenata i aparature za eksperimentalne namjene;

               (f)razmjene informacija o praksama, zakonima, propisima i programima relevantnima za suradnju na temelju ovog Sporazuma;

               (g)svaki drugi modalitet koji preporuči Upravljački odbor osnovan u skladu s člankom 10. ovog Sporazuma te koji je u skladu s politikama i postupcima primjenjivima na obje stranke.

               Članak 6.
                  Miroljubiva upotreba

               1.
                     Suradnja na temelju ovog Sporazuma provodi se samo za miroljubive i neeksplozivne namjene.

               2.
                     Stranke osiguravaju da se materijal, nuklearni materijal, oprema i tehnologija preneseni na temelju ovog Sporazuma, kao i nuklearni materijal oporabljen ili dobiven kao nusproizvod upotrebljavaju samo za miroljubive i neeksplozivne namjene.

               Članak 7.
                  Nuklearna sigurnost

               Primjenjuju se odredbe „Konvencije o nuklearnoj sigurnosti” (dokument CNS IAEA-e INFCIRC/449) čije su stranke Indija, Zajednica i njezine države članice. Za stranke Sporazuma i države članice Zajednice ne nastaju dodatne obveze pored onih preuzetih na temelju Konvencije o nuklearnoj sigurnosti.

               Članak 8.
                  Nuklearne zaštitne mjere

               1.
                     Nuklearni materijal i oprema preneseni Republici Indiji na temelju ovog Sporazuma, kao i uzastopne generacije nuklearnog materijala oporabljenog ili dobivenog kao nusproizvod podliježu i nastavljaju podlijegati zaštitnim mjerama IAEA-e u skladu sa Sporazumom između Vlade Indije i Međunarodne agencije za atomsku energiju za primjenu zaštitnih mjera na civilna nuklearna postrojenja (INFCIRC/754), koji je stupio na snagu 11. svibnja 2009. te njegovim naknadnim dopunama.

               2.
                     Nuklearni materijal i oprema preneseni državama članicama Zajednice na temelju ovog Sporazuma, kao i uzastopne generacije nuklearnog materijala oporabljenog ili dobivenog kao nusproizvod podliježu i nastavljaju podlijegati zaštitnim mjerama Euratoma na temelju Ugovora o Euratomu i zaštitnih mjera Međunarodne agencije za atomsku energiju u skladu sa sljedećim sporazumima:

               i.
                     Sporazumom između Republike Austrije, Kraljevine Belgije, Kraljevine Danske, Republike Finske, Savezne Republike Njemačke, Helenske Republike, Irske, Talijanske Republike, Velikog Vojvodstva Luksemburga, Kraljevine Nizozemske, Portugalske Republike, Kraljevine Španjolske, Kraljevine Švedske, Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije, Slovačke Republike, Republike Bugarske, Republike Rumunjske, Zajednice i Agencije u provedbi članka III. stavaka 1. i 4. Ugovora o neširenju nuklearnog oružja sastavljenog 5. travnja 1973. (dalje u tekstu: „Sporazum o zaštitnim mjerama za države članice Zajednice koje ne posjeduju nuklearno oružje”), kako je dopunjen Dodatnim protokolom sastavljenim 22. rujna 1998. (INFCIRC/193);

               ii.
                     Sporazumom između Ujedinjene Kraljevine Velike Britanije i Sjeverne Irske, Zajednice i Agencije za primjenu zaštitnih mjera u Ujedinjenoj Kraljevini Velike Britanije i Sjeverne Irske u vezi s Ugovorom o neširenju nuklearnog oružja sastavljenim 6. rujna 1976. (dalje u tekstu: „Ugovor o zaštitnim mjerama za Ujedinjenu Kraljevinu”), kako je dopunjen Dodatnim protokolom sastavljenim 22. rujna 1998. (INFCIRC/263) i

               iii.
                     Sporazumom između Francuske, Zajednice i Agencije za primjenu zaštitnih mjera u Francuskoj sastavljenim 27. srpnja 1978. (dalje u tekstu: „Sporazum o zaštitnim mjerama za Francusku”), kako je dopunjen Dodatnim protokolom sastavljenim 22. rujna 1998. (INFCIRC/290).

               Članak 9.

               Ponovni prijenosi

               1.
                     Stranka primateljica traži prethodnu pismenu suglasnost stranke dobavljačice za svaki ponovni prijenos materijala, nuklearnog materijala, opreme i povezanih tehnologija koji su joj preneseni u skladu s ovim Sporazumom, a koji nije u nadležnosti stranaka.

               2.
                     Stranka primateljica traži prethodnu pismenu suglasnost stranke dobavljačice i za svaki prijenos materijala, nuklearnog materijala, opreme i povezanih tehnologija oporabljenih, proizvedenih ili dobivenih upotrebom materijala, nuklearnog materijala, opreme i povezanih tehnologija koje joj je izvorno prenijela stranka dobavljačica.

               3.
                     Stranka primateljica pribavlja i međuvladina jamstva od treće strane kojoj namjerava izvršiti ponovni prijenos opisan u stavku 1. ili prijenos opisan u stavku 2. uz potvrdu da će ponovno prenesene ili prenesene stavke:

               a) biti upotrijebljene samo za miroljubive i neeksplozivne namjene te

               b) podlijegati zaštitnim mjerama IAEA-e.

               Članak 10.
                  Koordinacija i omogućivanje aktivnosti suradnje

               1.Za koordinaciju i omogućivanje aktivnosti suradnje u skladu s ovim Sporazumom u ime Indije zadužen je Odjel za atomsku energiju, a u ime Zajednice služba Europske komisije nadležna za upravljanje istraživačkim aktivnostima u sklopu okvirnih programa Euratoma, koji djeluju kao izvršna tijela.

               2.Izvršna tijela osnivaju Upravljački odbor za suradnju u području ITR-a (dalje u tekstu: „Upravljački odbor”) za upravljanje ovim Sporazumom; navedeni Odbor sastoji se od jednakog broja službenih predstavnika svake stranke; Upravljački odbor donosi svoj poslovnik.

               3.Dužnosti Upravljačkog odbora uključuju:

               (a)promicanje različitih aktivnosti suradnje u području ITR-a, kako su navedene u članku 5., te nadzor nad njima;

               (b)predlaganje zajedničkih projekata ITR-a, koje stranke trebaju financirati na temelju podjele troškova, primljenih kao odgovor na odobreni tekst zajedničkog poziva na podnošenje prijedloga koji su istovremeno izdala izvršna tijela.

               Svaka stranka u skladu s vlastitim postupkom odabira te uz mogućnost sudjelovanja stručnjaka obiju stranaka odabire zajedničke projekte koje su znanstvenici jedne stranke podnijeli za sudjelovanje u programima druge stranke;

               (c)navođenje za sljedeću godinu, u skladu s člankom 5. stavkom 2. točkom (a), onih prioritetnih sektora ili podsektora od obostranog interesa među potencijalnim područjima za suradnju u okviru ITR-a u kojima se teži ostvarivanju suradnje;

               (d)predlaganje, u skladu s člankom 5. stavkom 2. točkom (c), znanstvenicima obiju stranaka da ujedine svoje projekte koji bi bili od obostrane koristi te koji bi se međusobno nadopunjavali;

               (e)provjeravanje da se članak 5. stavak 2. točke (e), (f) i (g) provode potpuno u skladu s odredbama ovog Sporazuma;

               (f)davanje preporuka u skladu s člankom 5. stavkom 2.;

               (g)savjetovanje stranaka o načinima jačanja i poboljšanja suradnje u skladu s načelima određenima u ovom Sporazumu;

               (h)preispitivanje učinkovitog funkcioniranja i provedbe ovog Sporazuma;

               (i)godišnje podnošenje izvješća strankama o statusu, postignutoj razini i učinkovitosti suradnje poduzete na temelju ovog Sporazuma.

               4.Upravljački se odbor u načelu sastaje jednom godišnje, u skladu sa zajednički dogovorenim rasporedom; sastanci bi se trebali održavati naizmjence u Zajednici i Indiji. Izvanredni sastanci mogu se organizirati na zahtjev bilo koje stranke.

               5.Odluke Upravljačkog odbora donose se konsenzusom. Zapisnik sastanaka koji sadržava zapis odluka i glavnih točaka rasprave vodi se na svakom sastanku. Navedeni zapisnik usuglašavaju imenovani supredsjednici Upravljačkog odbora.

               6.Troškove, osim troškova puta i smještaja koji su izravno povezani sa sastancima Upravljačkog odbora, snosi stranka domaćin. Druge troškove koje stvori Upravljački odbor ili koji su stvoreni u njegovo ime snosi stranka kojoj su članovi pridruženi.

               Članak 11.
                  Financiranje

               1.Aktivnosti suradnje ovise o raspoloživosti odgovarajućih sredstava te podliježu mjerodavnim zakonima, propisima, politikama i programima stranaka. Troškovi koje stvore sudionici aktivnosti suradnje neće dovesti ni do kakvog prijenosa sredstava s jedne stranke na drugu.

               2.Ako se posebnim programima suradnje jedne stranke pruža financijska potpora sudionicima iz druge stranke, davanje takvih bespovratnih sredstava ili financijskih doprinosa provodi se u skladu sa zakonima i propisima koji se primjenjuju na područjima stranaka. U takvom se slučaju u posebnom sporazumu opisuju uvjeti koje treba primijeniti, a koji neće biti u suprotnosti s uvjetima ovog Sporazuma.

               Članak 12.

               Ulazak osoblja i eksperimentalne opreme

               Svaka stranka poduzima sve razumne korake i ulaže najveće napore, u okviru zakona i propisa primjenjivih na području svake stranke, kako bi na svojem području olakšala ulazak, boravak i izlazak osoba, materijala, podataka, uzoraka, instrumenata i aparature za eksperimentalne namjene koji su dio aktivnosti suradnje ili su u njima upotrijebljeni, a koje su stranke odredile na temelju odredaba ovog Sporazuma.

               Članak 13.
                  Širenje i upotreba informacija

               1.
                     Istraživačka tijela s poslovnim nastanom u Indiji uključena u projekte Zajednice iz područja ITR-a, kad je riječ o vlasništvu nad informacijama, širenju i upotrebi informacija te o intelektualnom vlasništvu koje je posljedica te uključenosti, poštuju pravila o širenju rezultata istraživanja koji su proizašli iz posebnih programa Zajednice iz područja ITR-a, kao i odredbe Priloga A ovom Sporazumu, koji je njegov sastavni dio. Međutim, Prilog se može izmijeniti ne dovodeći u pitanje odredbe ovog Sporazuma.

               2.
                     Istraživačka tijela s poslovnim nastanom u Zajednici uključena u indijske projekte iz područja ITR-a, kad je riječ o vlasništvu nad informacijama, širenju i upotrebi informacija te o intelektualnom vlasništvu koje je posljedica te uključenosti, poštuju pravila i postupke primjenjive na indijska istraživačka tijela, kao i odredbe Priloga A ovom Sporazumu.

               3.
                     Odredbe ovog Sporazuma ne upotrebljavaju se za potrebe traženja poslovnih ili industrijskih koristi niti za miješanje u poslovne ili industrijske interese bilo koje stranke ili ovlaštenih osoba, bili oni domaće ili međunarodne prirode, niti za miješanje u nuklearnu politiku bilo koje stranke ili vlada država članica Zajednice.

               Članak 14.
                  Povjerljivost

               Ne dovodeći u pitanje primjenu članka 12., svaka stranka obvezuje se držati tajnima, najviše deset godina nakon raskida ili isteka ovog Sporazuma, sve informacije, činjenice ili događaje koji se odnose na drugu stranku i nisu izravno povezani s predmetom Sporazuma s kojima su upoznati tijekom njegove provedbe, dok god te informacije nisu postale javne (osim ako jedna od stranaka njihovom objavom nije prekršila ovaj Sporazum ili neku drugu obvezu).

               Članak 15.
                  Bilateralni sporazumi o suradnji u području nuklearne energije

               1.
                     Ovim se Sporazumom ne dovode u pitanje postojeći bilateralni sporazumi, osobito Sporazum o suradnji između Vlade Republike Indije i Europske zajednice za atomsku energiju u području istraživanja energije fuzije koji je stupio na snagu 17. svibnja 2010. ili sporazumi koje su sklopili Indija i pojedinačne države članice Zajednice.

               2.
                     Države članice Zajednice koje žele uspostaviti bilateralnu suradnju s Indijom mogu to učiniti u okviru ovog Sporazuma.

               Članak 16.
                  Primjenjivo zakonodavstvo

               Ovaj se Sporazum tumači u skladu s odgovarajućim zakonima i propisima na snazi u Zajednici i Indiji, kao i u skladu s međunarodnim obvezama stranaka. Kad je riječ o Zajednici, primjenjivo zakonodavstvo uključuje Ugovor o Euratomu i sekundarno zakonodavstvo.

               Članak 17.
                  Stupanje na snagu, raskid i rješavanje sporova

               1.
                     Ovaj Sporazum stupa na snagu na dan kada su se Stranke međusobno obavijestile u pisanom obliku da su ispunjeni pravni zahtjevi potrebni za stupanje na snagu ovog Sporazuma.

               2.
                     Ovaj Sporazum ostaje na snazi deset godina. On se stoga automatski obnavlja na dodatna razdoblja od pet godina, osim ako jedna stranka obavijesti drugu stranku o namjeri raskida Sporazuma u skladu s postupkom predviđenim stavcima 5. i 6. ovog članka.

               3.
                     Prilog ovom Sporazumu sastavni je dio Sporazuma te se može izmijeniti u skladu sa stavkom 2. ovog članka.

               4.
                     Ovaj Sporazum može se izmijeniti sporazumnim dogovorom stranaka. Izmjene stupaju na snagu na dan kada se stranke međusobno obavijeste u pisanom obliku o završetku unutarnjih postupaka potrebnih za izmjenu ovog Sporazuma.

               5.
                     Svaka stranka može raskinuti ovaj Sporazum putem pisane obavijesti drugoj stranci uz otkazni rok od šest mjeseci. Istek ili raskid ovog Sporazuma ne utječe na valjanost ili trajanje dogovora postignutih na temelju ovog Sporazuma ili posebna prava i obveze nastale u skladu s Prilogom A.

               6.
                     Ako bilo koja od stranaka ili država članica Zajednice u bilo kojem trenutku nakon stupanja na snagu ovog Sporazuma poduzme mjere bilo koje vrste koje rezultiraju bitnim kršenjem njezinih obveza na temelju ovog Sporazuma, druga stranka ima pravo prekinuti daljnju suradnju na temelju ovog Sporazuma ili suspendirati ili raskinuti, u potpunosti ili djelomično, ovaj Sporazum, uz pisanu obavijest u tu svrhu.

               7.
                     Sva pitanja ili sporovi povezani s tumačenjem ili provedbom ovog Sporazuma rješavaju se dogovorom između stranaka u okviru Upravljačkog odbora osnovanog člankom 10.

               8.
                     Neovisno o potpunom ili djelomičnom prekidu daljnje suradnje na temelju ovog Sporazuma, ili raskidu ovog Sporazuma iz bilo kojeg razloga, nastavljaju se primjenjivati odredbe članaka 13. i 14. ovog Sporazuma.

               Članak 18.

               Vjerodostojni jezici

               Ovaj je Sporazum sastavljen u dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i hindskom jeziku, pri čemu je svaki od tih tekstova jednako vjerodostojan.

               U potvrdu toga, niže potpisani, za to propisno ovlašteni, potpisali su ovaj Sporazum.

                        Za Europsku zajednicu za atomsku energiju

                        Za Vladu Republike Indije

                        Odjel za atomsku energiju

               PRILOG A

               PRAVA INTELEKTUALNOG VLASNIŠTVA

               Prava intelektualnog vlasništva nastala ili pribavljena na temelju ovog Sporazuma dodjeljuju se kako je predviđeno u ovom Prilogu.

               PRIMJENA

               Ovaj Prilog primjenjuje se na zajednička istraživanja koja se provode u skladu sa Sporazumom, osim ako su stranke dogovorile drugačije.

               I.
                     Vlasništvo, dodjela i ostvarivanje prava

               1.
                     Za potrebe ovog Priloga „intelektualno vlasništvo” definirano je u članku 1. ovog Sporazuma.

               2.
                     Ovim Prilogom rješava se problem dodjele prava i interesa stranaka i njihovih sudionika. Svaka stranka i njezini sudionici osiguravaju da druga stranka i njezini sudionici mogu steći prava intelektualnog vlasništva koja su im dodijeljena u skladu s ovim Prilogom. Ovim se Prilogom ne mijenja niti dovodi u pitanje dodjela prava, interesa i licencijskih naknada između stranke i njezinih državljana ili sudionika koji se utvrđuju zakonima i praksom svake stranke te u skladu s međunarodnim (konvencije Svjetske organizacije za intelektualno vlasništvo) i odgovarajućim nacionalnim pravilima primjenjivima u području intelektualnog vlasništva.

               3.
                     Stranke primjenjuju sljedeća načela koja su predviđena posebnim ugovornim aranžmanima:

               (a)
                     djelotvornu zaštitu intelektualnog vlasništva, uključujući autorska prava na računalni program. Stranke osiguravaju da one same i/ili njihovi sudionici u razumnom roku jedni druge obavijeste o stvaranju svakog intelektualnog vlasništva koje proizlazi iz Sporazuma ili pravila o provedbi te da prema potrebi pravovremeno mogu zatražiti zaštitu takvog intelektualnog vlasništva;

               (b)
                     djelotvorno iskorištavanje rezultata;

                (c)
                     uvažavanje doprinosa stranaka i njihovih sudionika u utvrđivanju njihovih prava i interesa;

                (d)
                     nediskriminirajuće postupanje prema sudionicima druge stranke u usporedbi s postupanjem prema svojim sudionicima, u vezi s vlasništvom, upotrebom i širenjem informacija te vlasništvom, dodjelom i ostvarivanjem prava intelektualnog vlasništva;

               (e)
                     zaštitu povjerljivih poslovnih podataka.

               4.
                     Sudionici zajednički razvijaju plan upravljanja tehnologijom. Plan upravljanja tehnologijom poseban je sporazum koji trebaju sklopiti sudionici u zajedničkom istraživanju i kojim se određuju njihova prava i obveze, uključujući oni u vezi s vlasništvom i uporabom, npr. objavljivanje informacija i intelektualnog vlasništva koji će nastati tijekom zajedničkog istraživanja. Kad je riječ o intelektualnom vlasništvu, planom upravljanja tehnologijom u pravilu se, među ostalim, uređuju vlasništvo, zaštita, prava korisnika u svrhu istraživanja i razvoja, iskorištavanja i širenja informacija, uključujući dogovore za zajedničko objavljivanje, prava i obveze gostujućih istraživača te postupke za rješavanje sporova. Planom upravljanja tehnologijom uređuje se i postupanje u pogledu novostečenih i postojećih informacija, izdavanja dozvola i krajnjih rezultata. Plan upravljanja tehnologijom razvija se u skladu s važećim pravilima i propisima svake stranke ne dovodeći u pitanje međunarodna (s obzirom na konvencije Svjetske organizacije za intelektualno vlasništvo) i mjerodavna nacionalna pravila primjenjiva u području intelektualnog vlasništva, uzimajući u obzir ciljeve zajedničkog istraživanja, relativne financijske ili druge doprinose stranaka i sudionika, prednosti i nedostatke izdavanja dozvola prema području ili za područja upotrebe, zahtjeve u skladu s primjenjivim nacionalnim zakonima, potrebu za postupcima za rješavanje sporova te druge čimbenike koje sudionici smatraju prikladnima. Zajedničkim planovima upravljanja tehnologijom rješavaju se i prava i obveze povezani s istraživanjem gostujućih istraživača s obzirom na intelektualno vlasništvo. Plan upravljanja tehnologijom odobravaju nadležne agencije za financiranje ili odjeli stranaka uključeni u financiranje istraživanja prije sklapanja posebnih ugovora o suradnji u istraživanju i razvoju kojima su priloženi.

               5.
                     Informacije ili intelektualno vlasništvo nastali tijekom zajedničkog istraživanja, a koji nisu uređeni planom upravljanja tehnologijom, dodjeljuju se u skladu s načelima utvrđenima u planu, koji je potrebno što prije zaključiti. U slučaju nepostojanja plana upravljanja tehnologijom te u slučaju nesporazuma koji se ne može riješiti dogovorenim postupkom za rješavanje sporova, takve informacije ili intelektualno vlasništvo postaju zajedničko vlasništvo svih sudionika uključenih u zajedničko istraživanje iz kojih su te informacije ili intelektualno vlasništvo proistekli. Svaki sudionik na kojeg se navedena odredba odnosi ima pravo upotrijebiti te informacije ili intelektualno vlasništvo u vlastite gospodarske svrhe bez geografskih ograničenja.

               6.
                     U skladu s primjenjivim nacionalnim zakonima te poštujući prethodno navedena načela, svaka će stranka osigurati da druga stranka i njezini sudionici mogu imati pravo na intelektualno vlasništvo koje im je dodijeljeno.

               7.
                     Uz poštovanje uvjeta tržišnog natjecanja u područjima na koja se odnosi Sporazum, svaka stranka nastoji osigurati da se prava stečena u skladu s ovim Sporazumom i svi dogovori koji su postignuti na temelju Sporazuma ostvaruju tako da posebno potiču širenje i upotrebu informacija koje su nastale, objavljene ili na drugi način stavljene na raspolaganje na temelju Sporazuma.

               8.
                     Raskid ili istek Sporazuma neće utjecati na prava ili obveze sudionika u pogledu intelektualnog vlasništva na temelju odobrenih pokrenutih projekata u skladu s ovim Prilogom.

               II.
                     Autorska djela i znanstvene publikacije

               Prema autorskim pravima koja pripadaju strankama ili njihovim sudionicima postupa se u skladu s Bernskom konvencijom (Pariški akt iz 1971.) i Sporazumom TRIPS (Sporazum o trgovinskim aspektima prava intelektualnog vlasništva). Ne dovodeći u pitanje odjeljke I. i III. te mogućnost stjecanja intelektualnog vlasništva, osim ako je drukčije dogovoreno u planu upravljanja tehnologijom, stranke ili sudionici zajednički objavljuju rezultate istraživanja. Podložno navedenom općem pravilu, primjenjuju se sljedeći postupci:

               1.
                     U slučaju da stranka ili njezini sudionici objave radove u znanstvenim i stručnim časopisima ili druge članke, izvještaje ili videozapise ili izdaju knjige koje proizlaze iz zajedničkog istraživanja u skladu sa Sporazumom, druga stranka ili njezini sudionici imat će pravo na svjetsku, neisključivu i besplatnu neopozivu licenciju za prevođenje, reprodukciju, prilagodbu, prijenos i javnu distribuciju takvih djela.

               2.
                     Stranke nastoje što je više moguće širiti publikacije znanstvenog karaktera koje proizlaze iz zajedničkog istraživanja na temelju Sporazuma, a koje su objavili nezavisni izdavači.

               3.
                     U svim primjercima autorskog djela koje treba javno distribuirati i pripremiti na temelju ove odredbe navode se imena jednog ili više autora predmetnog djela, osim ako sam autor to izričito odbije. Na primjercima se mora jasno vidjeti i suradnička potpora stranaka.

               III.
                     Neobjavljene informacije

               A.
                     Dokumentirane neobjavljene informacije

               1.
                     Svaka stranka, njezine agencije ili sudionici, ovisno o slučaju, određuju što je prije moguće u dokumentiranom obliku te po mogućnosti u planu upravljanja tehnologijom informacije povezane sa Sporazumom za koje ne žele da se objave, uzimajući u obzir, među ostalim, sljedeće kriterije:

               (a)
                     tajnost informacija u smislu da one, u cijelosti ili u određenom sastavu ili kombinaciji svojih dijelova, nisu općepoznate stručnjacima u predmetnim područjima ili im zakonskim sredstvima nisu lako dostupne;

               (b)
                     stvarnu ili potencijalnu komercijalnu vrijednost informacija s obzirom na njihovu tajnost;

               (c)
                     prethodnu zaštitu informacija u smislu da ih je osoba koja nad njima ima zakonitu kontrolu podvrgla mjerama koje su u tim uvjetima bile razumne kako bi sačuvala njihovu tajnost. Stranke i njihovi sudionici mogu se u određenim slučajevima dogovoriti da, osim ako je drukčije navedeno, dijelovi informacija ili sve informacije koje su dobivene, razmijenjene ili nastale tijekom zajedničkog istraživanja u skladu sa Sporazumom ne smiju biti objavljene.

               2.
                     Svaka stranka osigurava da ona i njezini sudionici jasno odrede neobjavljene informacije, na primjer odgovarajućim označivanjem ili zapisom o ograničenju ili odgovarajućim ugovorom o povjerljivosti podataka. To se primjenjuje i na svaku reprodukciju spomenutih informacija, u cijelosti ili na dio na kojem se nalaze iste oznake ili zapisi. Stranka koja prima neobjavljene informacije u skladu sa Sporazumom obvezna je poštovati njihovu povlaštenu prirodu. Navedena ograničenja automatski prestaju vrijediti kada informaciju njezin vlasnik objavi javnosti.

               3.
                     Neobjavljene informacije koje su dostavljene u skladu s ovim Sporazumom stranka primateljica smije prenijeti samo osobama koje su zaposlene unutar nje ili ih ona zapošljava, kao i drugim uključenim odjelima ili agencijama u stranci primateljici koji su ovlašteni za posebne namjene zajedničkog istraživanja u tijeku, uz uvjet da se svaka takva neobjavljena informacija prenosi u skladu s pisanim sporazumom o povjerljivosti te su kao takve odmah prepoznatljive, kako je prethodno utvrđeno stavkom 2.

               4.
                     Uz prethodnu pismenu suglasnost stranke koja pruža neobjavljene informacije na temelju ovog Sporazuma, stranka koja je primila navedene informacije smije ih prenijeti u širem opsegu nego što je dopušteno stavkom 3. Stranke surađuju u razvijanju postupaka za traženje i dobivanje prethodne pisane suglasnosti za takvo šire prenošenje, te svaka stranka daje takvo odobrenje u onoj mjeri u kojoj je to dopušteno nacionalnim politikama, propisima i zakonima.

               B. Nedokumentirane neobjavljene informacije

               1.     U slučajevima kad neobjavljene informacije stranka prenese usmenim putem, osobito ako proizlaze iz seminara, sastanaka, posjeta prostorima ili laboratorijima, odredbe iz stavaka od 1. do 4. primjenjuju se s nužnim izmjenama, uz uvjet da pružatelj i primatelj takvih neobjavljenih ili drugih povjerljivih ili povlaštenih informacija zajednički donesu, prije bilo kakve usmene komunikacije, memorandum u kojem se opisuju ograničenja i sadržaj takve oralne komunikacije.

               2.      Nadzor

               Svaka stranka nastoji osigurati da se neobjavljene informacije koje je primila na temelju Sporazuma nadziru kako je predviđeno Sporazumom. Ako jedna od stranaka primijeti da neće moći ili je razumno vjerovati da neće moći poštovati odredbe o neširenju informacija iz ovog odjeljka, ona o tome odmah obavješćuje drugu stranku. Stranke će se zatim savjetovati kako bi utvrdile odgovarajuće daljnje korake.

               __________________


               EUROPSKA KOMISIJA
            Bruxelles, 6.7.2015.
            COM(2015) 325 final
            2015/0142(NLE)
            Prijedlog
            ODLUKE VIJEĆA
            o utvrđivanju stajališta koje treba zauzeti u ime Europske unije u okviru Odbora za javnu nabavu o pristupanju Republike Moldove Sporazumu o javnoj nabavi

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Dana 7. siječnja 2002. Republika Moldova podnijela je zahtjev za pristupanje Sporazumu WTO-a o javnoj nabavi („SJN”). Dana 13. rujna 2012., 16. siječnja 2014. i 24. lipnja 2014. dostavila je izmijenjene ponude o području primjene.

               Komisija je u ime Unije pregovarala o nizu obveza Republike Moldove u pogledu otvaranja tržišta u dvostranim pregovorima i u okviru Odbora WTO-a za javnu nabavu („Odbor SJN-a”).

               Potom, 27. svibnja 2015., Republika Moldova dostavila je završnu ponudu Odboru SJN-a. Sažetak završne ponude Republike Moldove i Komisijina ocjena te ponude navedeni su u nastavku.

               Odlukom se Komisiji omogućuje da u okviru Odbora SJN-a izrazi mišljenje Unije o pristupanju Republike Moldove.

               •Usklađenost s postojećim propisima u tom području politike

               To je standardni postupak koji se primjenjuje kad Komisija u okviru Odbora SJN-a treba izraziti mišljenje Unije o pristupanju treće zemlje.

               •Usklađenost s drugim politikama Unije

               Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Člankom 218. stavkom 9. Ugovora o funkcioniranju Europske unije (UFEU) utvrđeno je da kada tijelo osnovano na temelju međunarodnog sporazuma treba donijeti odluku kojom će se proizvesti pravni učinci, Vijeće na prijedlog Komisije treba donijeti odluku kojom se utvrđuje stajalište koje treba donijeti u ime Unije. Na odluku Odbora SJN-a kojom će se utvrditi uvjeti pristupanja Republike Moldove primjenjuje se članak 218. stavak 9. UFEU-a jer odluku donosi tijelo osnovano na temelju međunarodnog sporazuma i tom će se odlukom proizvesti pravni učinci.

               •Supsidijarnost (u slučaju nepostojanja isključive nadležnosti)

               EU ima isključivu nadležnost u trgovinskim pitanjima. Zajedničkim djelovanjem na razini Unije može se osigurati najbolji učinak poluge u odnosu na treće zemlje.

               •Proporcionalnost

               Nije primjenjivo.

               •Odabir instrumenta

               Člankom 218. stavkom 9. Ugovora o funkcioniranju Europske unije (UFEU) utvrđeno je da kada tijelo osnovano na temelju međunarodnog sporazuma treba donijeti odluku kojom će se proizvesti pravni učinci, Vijeće na prijedlog Komisije treba donijeti odluku kojom se utvrđuje stajalište koje treba donijeti u ime Unije.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UTJECAJA

               •Ex post evaluacije / provjere prikladnosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

                •Prikupljanje i primjena stručnog znanja

               Nije primjenjivo.

               •Procjena utjecaja

               Za pristupanje treće zemlje međunarodnom sporazumu kojeg je Unija stranka nije nužna procjena utjecaja.

               •Prikladnost i pojednostavljenje propisa

               Nije primjenjivo.

               •Temeljna prava

               Nije primjenjivo.

               4.POSLJEDICE ZA PRORAČUN

               Br.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

               Nije primjenjivo.

               •Dokumenti s obrazloženjima (za direktive)

               Nije primjenjivo.

               •Detaljno objašnjenje posebnih odredaba prijedloga

               Završna ponuda Republike Moldove

               Obveze u pogledu pristupa tržištu (obuhvaćeni tijela, roba, usluge i građevinske usluge)

               Pragovi

               Pragovi za različite priloge koje nudi Republika Moldova odgovaraju uobičajenim pragovima koje primjenjuju stranke SJN-a. Međutim, Republika Moldova bilješkama omogućuje dvogodišnje prijelazno razdoblje za pragove koje tijela i subjekti obuhvaćeni prilozima od 1. do 3. primjenjuju na nabavu robe i usluga.

               Tijela i subjekti

               U Prilogu 1. („Tijela središnje vlasti”) Republika Moldova navodi iscrpan popis središnjih tijela vlasti čija je nabava otvorena strankama SJN-a.  U tom Prilogu nisu navedene napomene. Prag za robu i usluge za prvu godinu nakon pristupanja utvrđen je na 300 000 SDR, a za drugu godinu na 200 000 SDR.

               U Prilogu 2. („Tijela vlasti ispod središnje razine”) Republika Moldova navodi iscrpan popis lokalnih javnih naručitelja kako su definirani u Zakonu o lokalnoj javnoj upravi br. 436-XVI. od 28. prosinca 2006. U napomeni uz taj Prilog Republika Moldova navodi da su tim tijelima obuhvaćeni podređena tijela i organizacije koji su pod nadzorom ili kontrolom tih tijela. Prag za robu i usluge za prvu godinu nakon pristupanja utvrđen je na 400 000 SDR, a za drugu godinu na 300 000 SDR.

               U Prilogu 3. („Ostala tijela”) Republika Moldova strankama SJN-a odobrava pristup nabavi svih pravnih subjekata (tijelima, ustanovama i zakladama) uređenima javnim pravom, koji nisu industrijske ili trgovačke naravi te čija je nabava obuhvaćena Zakonom o javnoj nabavi br. 96-XVI. od 13. travnja 2007. U tom je Prilogu naveden okvirni popis takvih subjekata.

               Osim toga, u okviru Priloga 3. Republika Moldova nudi sve pravne osobe kako su određene u nacionalnom pravu, koje posluju u sektoru komunalnih usluga kao što su proizvodnja, prijenos ili distribucija vode za piće, električne i/ili toplinske energije, lučki i drugi terminali, prostori i oprema zračne luke, gradski prijevoz i željeznički prijevoz. U tom je Prilogu naveden okvirni popis subjekata. U njemu nisu iznesene zadrške.

               Prag za robu i usluge za prvu godinu nakon pristupanja utvrđen je na 600 000 SDR, a za drugu godinu na 500 000 SDR.

               Roba

               Roba koju je navela Republika Moldova gotovo je istovjetna onoj koju predviđa EU. Posebno, Republika Moldova u Prilog 4. uvrštava i poglavlja 36., 72., 88. i 97. HS-a. Međutim, Republika Moldova izuzima tarifne brojeve 6505, 8208 i 8903.

               U kasnijim izmjenama svoje završne ponude, kako je posljednje priopćena 27. svibnja 2015., Republika Moldova je popisu obuhvaćenih kategorija robe i opreme za Ministarstvo obrane dodala poglavlje 85. HS-a izuzevši tarifne brojeve 8503, 8513 i 8515.

               Usluge

               Republika Moldova navodi popis obuhvaćenih usluga koji je opsežniji od popisa EU-a. Međutim, napomenom o uzajamnosti iz Priloga propisano je da su te usluge obuhvaćene u odnosu na određenu stranku samo ako je ta stranka uvrstila spomenute usluge u Prilog 5.

               Građevinske usluge

               Republika Moldova u Prilogu 6. nudi cijelo područje 51 iz CPC privr. (Središnja klasifikacija proizvoda UN-a). Nisu ponuđeni ugovori o koncesiji za radove.

               Opće napomene

               U Prilogu 7. Republika Moldova navodi tri napomene. Napomena 1., u kojoj se odražava prvi dio napomene 1. EU-a u Prilogu 7., odnosi se na nabavu poljoprivrednih proizvoda radi promicanja programa potpore poljoprivredi i programa za prehranu ljudi. Druge dvije napomene ne primjenjuju se na EU.

               Zakonodavstvo Republike Moldove

               Zakonodavstvo Republike Moldove u području javne nabave nediskriminirajuće je. Ne postoje odredbe kojima se domaćoj robi ili dobavljačima daje povoljniji tretman nego što ga imaju strani dobavljači ili roba. Čini se da je zakonodavstvo Republike Moldove o javnoj nabavi otvoreno, transparentno i nediskriminirajuće u skladu sa zahtjevima SJN-a.

               Komisijina ocjena ponude Republike Moldove

               Završnom ponudom Republike Moldove obuhvaćen je velik broj tijela središnje i nižih razina vlasti te subjekata koji posluju u sektoru komunalnih usluga, robe, usluga i građevinskih usluga. Stoga je ta ponuda zadovoljavajuća i prihvatljiva. Zakonodavstvo Republike Moldove o javnoj nabavi u skladu je sa SJN-om.

               U Dodatku I. EU-a posebno će biti navedeni sljedeći uvjeti pristupanja Republike Moldove:

               U pogledu činjenice da Republika Moldova u svom Prilogu 1. navodi iscrpan popis tijela, pristup roba, usluga, dobavljača i pružatelja usluga u Republici Moldovi području primjene EU-a treba biti kako je navedeno u odjeljku 2. točki 2. Priloga 1. EU-a, što znači pristup nabavi koju provode javni naručitelji središnje vlasti kako su navedeni u Prilogu 1.

               Preporuka

               Očekuje se da će se pristupanjem Republike Moldove SJN-u dati vrlo pozitivan doprinos daljnjem otvaranju tržišta javne nabave prema svijetu, i to povećanjem broja stranaka SJN-a, čime će se druge zemlje potaknuti na pristupanje tom Sporazumu. Komisija preporučuje da se završna ponuda Republike Moldove prihvati pod uvjetima koji su prethodno navedeni.

               Stoga se predlaže da se Komisiju ovlasti da u okviru Odbora za javnu nabavu izrazi mišljenje Unije u korist pristupanja Republike Moldove, koje će se odraziti u Odluci Odbora SJN-a o pristupanju Republike Moldove.

               2015/0142 (NLE)

               Prijedlog

               ODLUKE VIJEĆA

               o utvrđivanju stajališta koje treba zauzeti u ime Europske unije u okviru Odbora za javnu nabavu o pristupanju Republike Moldove Sporazumu o javnoj nabavi

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Dana 7. siječnja 2002. Republika Moldova podnijela je zahtjev za pristupanje Sporazumu WTO-a o javnoj nabavi („SJN”).

               (2)Obveze Republike Moldove u pogledu područja primjene utvrđene su u njezinoj završnoj, poboljšanoj ponudi koja je 27. svibnja 2015. dostavljena strankama SJN-a.

               (3)Završnom ponudom Republike Moldove obuhvaćen je velik broj tijela središnje i nižih razina vlasti te subjekata koji posluju u sektoru komunalnih usluga, robe, usluga i građevinskih usluga. Stoga je ta ponuda zadovoljavajuća i prihvatljiva. Uvjeti pristupanja Republike Moldove, kako su navedeni u Prilogu ovoj Odluci, odrazit će se u odluci o pristupanju Republike Moldove koju će donijeti Odbor za javnu nabavu („Odbor SJN-a”).

               (4)Očekuje se da će se pristupanjem Republike Moldove SJN-u dati pozitivan doprinos daljnjem otvaranju tržišta javne nabave prema svijetu.

               (5)Člankom XXII. stavkom 2. SJN-a propisuje se da svaki član WTO-a može pristupiti Sporazumu pod uvjetima koji će se dogovoriti između tog člana i stranaka, pri čemu će ti uvjeti biti navedeni u odluci Odbora SJN-a.

               (6)Stoga je potrebno utvrditi stajalište koje treba zauzeti u ime Unije u okviru Odbora SJN-a u pogledu pristupanja Republike Moldove,

               DONIJELO JE OVU ODLUKU:

               Članak 1.

               Stajalište koje treba zauzeti u ime Europske unije u okviru Odbora za javnu nabavu jest da treba odobriti pristupanje Republike Moldove Sporazumu o javnoj nabavi, pod posebnim uvjetima pristupanja navedenima u Prilogu ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

    ---documentbreak---

               EUROPSKA KOMISIJA
            Bruxelles, 6.7.2015.
            COM(2015) 325 final
            PRILOG

            Prijedlogu Odluke Vijeća
            o utvrđivanju stajališta koje treba zauzeti u ime Europske unije u okviru Odbora za javnu nabavu o pristupanju Republike Moldove Sporazumu o javnoj nabavi

               PRILOG

               UVJETI EU-a ZA PRISTUPANJE REPUBLIKE MOLDOVE SPORAZUMU O JAVNOJ NABAVI

               Nakon pristupanja Republike Moldove Sporazumu o javnoj nabavi, točka 2. odjeljka 2. („Javni naručitelji središnje vlasti država članica EU-a”) u Prilogu 1. Dodatku 1. za Europsku uniju glasi kako slijedi:

               „2. Za robu, usluge, dobavljače i pružatelje usluga iz Izraela, Crne Gore i Republike Moldove nabava koju provode sljedeći javni naručitelji središnje vlasti.”


               EUROPSKA KOMISIJA
            Bruxelles, 8.5.2017.
            COM(2017) 215 final
            2017/0092(NLE)
            Prijedlog
            ODLUKE VIJEĆA
            o utvrđivanju stajališta koje u ime Europske unije treba donijeti na godišnjoj konferenciji stranaka Konvencije o zaštiti i upravljanju resursima aljaške kolje u središnjem Beringovu moru te o stavljanju izvan snage Odluke 11724/12

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Poljska je ugovorna stranka Konvencije o zaštiti i upravljanju resursima aljaške kolje u središnjem Beringovu moru (Konvencija o Beringovu moru). U skladu s člankom 6. stavkom 9. Akta o pristupanju
                  1
                sporazumima o ribarstvu koje su nove države članice sklopile s trećim zemljama upravlja Unija i Unija bi trebala provoditi sve odluke donesene u okviru Konvencije.

               U okviru Konvencije o Beringovu moru godišnja konferencija stranaka odgovorna je za uspostavu međunarodnog sustava za upravljanje i optimalno korištenje resursima kolje na području primjene Konvencije te za njihovo očuvanje. Nastoji se i ponovno dovesti resurse kolje u Beringovu moru na razinu prinosa kojom bi se omogućio najveći održivi prinos te prikupiti i ispitati činjenične podatke o resursima kolje i drugim živim morskim resursima u Beringovu moru.

               U skladu s člankom 218. stavkom 9. Ugovora o funkcioniranju Europske unije, stajalište koje u ime Unije treba donijeti u regionalnim organizacijama za upravljanje ribarstvom kada su pozvane donositi akte koji proizvode pravne učinke, uz iznimku akata kojima se dopunjuje ili mijenja njihov institucijski okvir, mora biti doneseno odlukom Vijeća na prijedlog Komisije.

               Takvo stajalište u okviru RFMO-ova trenutačno se utvrđuje u skladu s dvostupanjskim pristupom. Odlukom Vijeća utvrđuju se vodeća načela i smjernice stajališta Unije na višegodišnjoj osnovi, uzimajući u obzir da se ono nakon toga usklađuje za svaki godišnji sastanak na temelju neslužbenih dokumenata Komisije o kojima će raspravljati radna skupina Vijeća.

               U pogledu Konvencije o Beringovu moru Odlukom Vijeća 11724/12 od 29. lipnja 2012. predviđa se revizija stajališta Unije prije godišnjeg sastanka 2016. Stoga se ovim prijedlogom nastoji utvrditi stajalište Unije u okviru Konvencije o Beringovu moru za razdoblje od 2017. do 2021. te na taj način zamijeniti Odluku Vijeća 11724/12 od 29. lipnja 2012., kojom je obuhvaćeno razdoblje od 2012. do 2016.

               •Dosljednost s postojećim odredbama politike u određenom području

               Revizijom se žele ugraditi načela i smjernice nove zajedničke ribarstvene politike (ZRP) kako je utvrđeno u Uredbi (EU) br. 1380/2013 Europskog parlamenta i Vijeća
                  2
               , uzimajući u obzir i ciljeve Komunikacije Komisije o vanjskoj dimenziji ZRP-a
                  3
               . Osim toga, stajalište Unije usklađeno je s Ugovorom iz Lisabona.

               Kao što je to slučaj s trenutačnim stajalištem, sljedeće stajalište sadržava opća načela i smjernice u mjeri u kojoj je to potrebno s obzirom na posebnosti Konvencije o Beringovu moru. Nadalje, na zahtjev država članica uvodi se standardni postupak za godišnje utvrđivanje stajališta Unije.

               Odlukom Vijeća 7277/16 od 11. travnja 2016. Republika Poljska dobila je ovlasti da u interesu Unije pregovara o izmjeni Konvencije o Beringovu moru kako bi Unija postala ugovorna stranka te Konvencije. Taj se mandat trenutačno provodi. Podrazumijeva se da će nakon prihvaćanja Unije kao punopravne ugovorne stranke Konvencije o Beringovu moru Republika Poljska povući svoje članstvo iz Konvencije.

               •Dosljednost u odnosu na druge politike Unije

               Nije primjenjivo

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Sljedeća odluka temelji se na Ugovoru o funkcioniranju Europske unije, a posebno članku 43. stavku 2. u vezi s člankom 218. stavkom 9., kojim se predviđa da Vijeće na prijedlog Komisije donosi odluku o utvrđivanju stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke. To se primjenjuje na stajalište koje u ime Unije treba donijeti Komisija na konferenciji stranaka Konvencije o Beringovu moru.

               Uredba (EU) br. 1380/2013 Europskog parlamenta i Vijeća pravna je osnova za utvrđivanje načela koja će se odraziti u ovom stajalištu.

               Sljedećom će se Odlukom zamijeniti Odluka Vijeća 11724/12 od 29. lipnja 2012., kojom je obuhvaćeno razdoblje od 2012. do 2016.

               •Supsidijarnost (za neisključivu nadležnost)

               Nije primjenjivo

               •Proporcionalnost

               Nije primjenjivo

               •Odabir instrumenta

               U skladu s člankom 218. stavkom 9. Ugovora o funkcioniranju Europske unije, stajalište koje u ime Unije treba donijeti u regionalnim organizacijama za upravljanje ribarstvom kada su pozvane donositi akte koji proizvode pravne učinke, uz iznimku akata kojima se dopunjuje ili mijenja njihov institucijski okvir, mora biti doneseno odlukom Vijeća na prijedlog Komisije.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija / provjera primjerenosti postojećeg zakonodavstva

               Nije primjenjivo

               •Savjetovanja s dionicima

               Nije primjenjivo

               •Prikupljanje i primjena stručnih znanja

               Nije primjenjivo

               •Procjena učinka

               Nije primjenjivo

               •Primjerenost propisa i pojednostavnjenje

               Nije primjenjivo

               •Temeljna prava

               Nije primjenjivo

               4.UTJECAJ NA PRORAČUN

                  Nije primjenjivo

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s obrazloženjima (za direktive)

                  Nije primjenjivo

               •Detaljno obrazloženje posebnih odredbi prijedloga

                  Nije primjenjivo

               2017/0092 (NLE)

               Prijedlog

               ODLUKE VIJEĆA

               o utvrđivanju stajališta koje u ime Europske unije treba donijeti na godišnjoj konferenciji stranaka Konvencije o zaštiti i upravljanju resursima aljaške kolje u središnjem Beringovu moru te o stavljanju izvan snage Odluke 11724/12

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Člankom 38. Ugovora o funkcioniranju Europske unije u vezi s njegovim člankom 39. stavkom 1. točkom (d) predviđa se da je jedan od ciljeva zajedničke ribarstvene politike osigurati dostupnost opskrbe.

               (2)Člankom 2. Uredbe (EU) br. 1380/2013 Europskog parlamenta i Vijeća
                  4
                predviđa se da se zajedničkom ribarstvenom politikom osigurava da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i doprinosa dostupnosti opskrbe hranom. Osim toga predviđa se da Unija primjenjuje predostrožni pristup upravljanju ribarstvom i nastoji osigurati da se iskorištavanjem živih morskih bioloških resursa obnavlja populacija ulovljenih vrsta i održava iznad razina koje mogu proizvesti najveći održivi prinos. Njome se predviđa i da Unija nastoji poduzimati mjere upravljanja i očuvanja koje se temelje na najboljim dostupnim znanstvenim savjetima, promicati ribolovne metode koje pridonose selektivnijem ribolovu i izbjegavanju te smanjenju, koliko je moguće, neželjenog ulova, baviti se ribolovom s manjim utjecajem na morski ekosustav i ribolovne resurse te postupno eliminirati odbačeni ulov. Osim toga, člankom 28. Uredbe (EU) br. 1380/2013 izričito se predviđa da Unija ta načela primjenjuje u svojoj vanjskoj politici.

               (3)Poljska je ugovorna stranka Konvencije o zaštiti i upravljanju resursima aljaške kolje u središnjem Beringovu moru (dalje u tekstu: „Konvencija o Beringovu moru”). Unija nije stranka te Konvencije. U skladu s člankom 6. stavkom 9. Akta o pristupanju
                  5
                sporazumima o ribarstvu koje su nove države članice sklopile s trećim zemljama upravlja Unija i Unija bi trebala provoditi sve odluke donesene u okviru Konvencije.

               (4)Odlukom Vijeća 7277/16 od 11. travnja 2016. Republika Poljska dobila je ovlasti da u interesu Unije pregovara o izmjeni Konvencije o Beringovu moru kako bi Unija postala ugovorna stranka te Konvencije. Taj se mandat trenutačno provodi. Podrazumijeva se da će nakon prihvaćanja Unije kao punopravne ugovorne stranke Konvencije o Beringovu moru Republika Poljska povući svoje članstvo iz Konvencije.

               (5)Vijeće je 10. srpnja 2012. donijelo Odluku 11724/12 o utvrđivanju stajališta koje u ime Europske unije treba donijeti u okviru Konvencije o zaštiti i upravljanju resursima aljaške kolje u središnjem Beringovu moru.

               (6)Odlukom 11724/12 predviđa se da se u njoj utvrđeno stajalište treba revidirati najkasnije do godišnje konferencije stranaka Konvencije o Beringovu moru 2016. Stoga je primjereno staviti izvan snage Odluku 11724/12 i zamijeniti je novom odlukom.

               (7)Zbog promjenjive prirode resursa kolje na području primjene Konvencije o Beringovu moru i posljedične potrebe da se stajalištem Unije uzme u obzir novi razvoj događanja, uključujući statističke, biološke i druge podatke koji se predstavljaju prije ili tijekom godišnje konferencije stranaka, za godišnje utvrđivanje stajališta Unije potrebno je utvrditi postupke u skladu s načelom lojalne suradnje među institucijama Unije sadržanim u članku 13. stavku 2. UEU-a.

               (8)S obzirom na to da EU nije stranka Konvencije o Beringovu moru, na godišnjoj konferenciji stranaka Konvencije o Beringovu moru EU zastupa Republika Poljska. Stoga je ova je Odluka upućena Republici Poljskoj.

               (9)U skladu s člankom 218. i člankom 3. stavkom 1. UFEU-a nakon pristupanja EU-a Konvenciji o Beringovu moru na godišnjoj konferenciji stranaka Konvencije o Beringovu moru EU zastupa Komisija. Stoga se od tog trenutka ova Odluka upućuje Komisiji,

               DONIJELO JE OVU ODLUKU:

               Članak 1.

               Stajalište koje treba zauzeti Europska unija na godišnjoj konferenciji stranaka Konvencije o Beringovu moru kada je to tijelo pozvano donositi odluke koje imaju pravni učinak utvrđeno je u Prilogu I.

               Članak 2.

               Godišnje utvrđivanje stajališta Unije na godišnjoj konferenciji stranaka Konvencije o Beringovu moru provodi se u skladu s Prilogom II.

               Članak 3.

               1.
                     Stajalište Unije utvrđeno u Prilogu I. Vijeće ocjenjuje i, ako je potrebno, revidira na prijedlog Komisije najkasnije do godišnje konferencije stranaka Konvencije o Beringovu moru 2022.

               2.
                     U slučaju pristupanja EU-a Konvenciji o Beringovu moru stavak 1. ovog članka nastavlja se primjenjivati do kraja razdoblja predviđenog u tom stavku.

               Članak 4.

               Odluka 11724/12 stavlja se izvan snage.

               Članak 5.

               1.
                     Ova je Odluka upućena Republici Poljskoj.

               2.
                     U okolnostima predviđenima člankom 3. stavkom 2. ova Odluka upućuje se Europskoj komisiji, koja zastupa EU na konferenciji stranaka Konvencije o Beringovu moru.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 236, 23.9.2003., str. 33.

                     (2)
                  Uredba (EU) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (3)
                  COM(2011)424, 13.7.2011.

                     (4)
                  Uredba (EU) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (5)
                  Akt o uvjetima pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike i prilagodbama ugovora na kojima se temelji Europska unija (SL L 236, 23.9.2003., str. 33.).

    ---documentbreak---

               EUROPSKA KOMISIJA
            Bruxelles, 8.5.2017.
            COM(2017) 215 final
            PRILOZI

            Prijedlogu ODLUKE VIJEĆA
            o utvrđivanju stajališta koje u ime Europske unije treba donijeti na godišnjoj konferenciji stranaka Konvencije o zaštiti i upravljanju resursima aljaške kolje u središnjem Beringovu moru te o stavljanju izvan snage Odluke 11724/12

               PRILOG I.

               Stajalište Unije na godišnjoj konferenciji stranaka Konvencije o Beringovu moru

               (1)Načela

               Unija u okviru Konvencije o Beringovu moru:

               a)
                     osigurava da su mjere donesene unutar godišnje konferencije stranaka Konvencije o Beringovu moru u skladu s ciljevima i načelima Unije utvrđenima u okviru zajedničke ribarstvene politike, posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu kojim se ograničava utjecaj ribolovnih aktivnosti na okoliš, kako bi se u navjećoj mogućoj mjeri izbjegao i smanjio neželjeni ulov i postupno eliminirao odbačeni ulov te kako bi se na najmanju moguću mjeru smanjio utjecaj ribolovnih aktivnosti na morski ekološki sustav, te promicanjem gospodarski održivog i konkurentnog ribolova Unije, kako bi se osigurao primjeren životni standard onima koji ovise o ribolovnim aktivnostima vodeći računa o interesima potrošača;

               b)
                     osigurava da su mjere donesene u okviru godišnje konferencije stranaka Konvencije o Beringovu moru u skladu s ciljevima Konvencije o Beringovu moru;

               c)
                     osigurava da su mjere donesene u okviru godišnje konferencije stranaka Konvencije o Beringovu moru usklađene s međunarodnim pravom, a posebno s odredbama Konvencije UN-a o pravu mora, Sporazuma UN-a o očuvanju i upravljanju pograničnim ribljim stokovima i vrlo migratornim ribljim stokovima, Sporazuma o promicanju usklađivanja ribarskih plovila na otvorenom moru s međunarodnim mjerama za očuvanje i upravljanje i Sporazuma o mjerama države luke Organizacije za hranu i poljoprivredu iz 2009.

               d)
                     promiče stajališta koja su dosljedna s onima koja su zauzeta u okviru drugih regionalnih organizacija za upravljanje ribarstvom i, prema potrebi, s regionalnim konvencijama o moru na istom području;

               e)
                     nastoji ostvariti sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno s onima koje se odnose na vanjske odnose, okoliš, trgovinu, razvoj, istraživanje i inovacije te s drugima;

               f)
                     osigurava poštovanje međunarodnih obveza Unije;

               g)
                     slijedi Zaključke Vijeća od 19. ožujka 2012. o Komunikaciji o vanjskoj dimenziji zajedničke ribarstvene politike
                  1
               ;

               h)
                     nastoji na temelju istih načela i standarda koji se primjenjuju u okviru prava Unije stvoriti ujednačene uvjete za flotu Unije na području primjene Konvencije te promicati ujednačenu provedbu rezolucija i preporuka.

               (2)Smjernice

               Unija prema potrebi nastoji podupirati donošenje sljedećih mjera od strane godišnje konferencije stranaka Konvencije o Beringovu moru:

               a)
                     mjere za očuvanje ribolovnih resursa i upravljanje njima na području primjene Konvencije o Beringovu moru koje se temelje na najboljim dostupnim znanstvenim savjetima, uključujući ukupni dopušteni ulov (TAC-ovi) i kvote za resurse aljaške kolje regulirane u okviru Konvencije o Beringovu moru. Prema potrebi, razmotrit će se posebne mjere za stokove koji su izloženi prelovu kako bi se omogućila obnova stokova;

               b)
                     mjere praćenja, kontrole i nadzora na području primjene Konvencije o Beringovu moru kako bi se povećala učinkovitost mjera kontrole i usklađenost s mjerama donesenima u okviru Konvencije o Beringovu moru;

               c)
                     jačanje mjera za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području primjene Konvencije o Beringovu moru;

               d)
                     zaštitne mjere za osjetljive morske ekosustave na području primjene Konvencije o Beringovu moru u skladu s rezolucijama Opće skupštine UN-a;

               e)
                     razvoj zajedničkih pristupa s ostalim regionalnim organizacijama za upravljanje ribarstvom;

               f)
                     dodatne tehničke mjere utemeljene na savjetima Znanstvenog i tehničkog odbora osnovanog u okviru Konvencije o Beringovu moru.

               PRILOG II.

               Godišnje utvrđivanje stajališta Unije koje treba zauzeti

               na godišnjoj konferenciji stranaka Konvencije o Beringovu moru

               Prije svake godišnje konferencije stranaka Konvencije o Beringovu moru poduzimaju se potrebni koraci kako bi se osiguralo da se stajalištem koje se izražava u ime Unije uzimaju u obzir najnoviji statistički, biološki i drugi relevantni podaci dostavljeni Europskoj komisiji, u skladu s načelima i smjernicama određenima u Prilogu I.

               U tu svrhu i na temelju tih podataka Europska komisija Vijeću ili njegovim pripremnim tijelima prije svakoga godišnjeg sastanka Konvencije o Beringovu moru pravovremeno dostavlja pisani dokument u kojem se utvrđuju detalji prijedloga utvrđivanja stajališta Unije za raspravu i prihvaćanje.

               Ako tijekom daljnjih sastanaka, uključujući sastanke na licu mjesta, nije moguće postići dogovor kako bi se stajalištem Unije uzeli u obzir novi elementi, pitanje se upućuje Vijeću ili njegovim pripremnim tijelima.

                     (1)
                  vidi dok. 7086/12 PECHE 66


               EUROPSKA KOMISIJA
            Bruxelles, 29.9.2017.
            COM(2017) 556 final
            2017/0241(NLE)
            Prijedlog
            ODLUKE VIJEĆA
            o otkazivanju Sporazuma o partnerstvu u sektoru ribarstva između Europske zajednice i Unije Komorâ, donesenog Uredbom Vijeća (EZ) br. 1563/2006 od 5. listopada 2006.

               OBRAZLOŽENJE

               Sporazumom o partnerstvu u sektoru ribarstva između Europske zajednice i Unije Komorâ
                  1
                (dalje u tekstu „Komori”) predviđeno je da bilo koja stranka može otkazati sporazum u slučaju nastupanja ozbiljnih okolnosti kao što je neispunjenje obveza koje su stranke preuzele u odnosu na suzbijanje nezakonitog, neprijavljenog i nereguliranog ribolova (dalje u tekstu „ribolov NNN”). Za otkazivanje sporazuma potrebna je prethodna pisana obavijest kojom se traži otkaz, a koja se mora podnijeti najmanje šest mjeseci prije otkaza.

               Na temelju članka 31. Uredbe Vijeća (EZ) br. 1005/2008 („Uredba o ribolovu NNN”) Komisija utvrđuje treće zemlje koje smatra nekooperativnima u suzbijanju ribolova NNN. Treća se zemlja može utvrditi kao nekooperativna treća zemlja ako ne ispunjava obveze u odnosu na poduzimanje mjera za sprečavanje ribolova NNN, odvraćanje od njega i njegovo zaustavljanje koje je u skladu s međunarodnim pravom dužna ispunjavati kao država zastave, država luke, obalna država ili država trgovine.

               U skladu s člankom 32. Uredbe o ribolovu NNN Komori su 1. listopada 2015. odlukom Komisije obaviješteni o mogućnosti da budu utvrđeni kao nekooperativna treća zemlja u suzbijanju nezakonitog, neprijavljenog i nereguliranog ribolova
                  2
               .

               Nakon te odluke Komisija je pokrenula dijalog s Komorima, koji je proveden u skladu sa zahtjevima iznesenima u Uredbi o ribolovu NNN. Dijalog se temeljio na akcijskom planu za otklanjanje nedostataka koji je Komisija predložila Komorima. Komori nisu u razumnom roku poduzeli potrebne korektivne mjere za rješavanje utvrđenih problematičnih pitanja.

               Budući da Komori nisu ispunili obveze koje su u skladu s međunarodnim pravom dužni ispunjavati kao država zastave, država luke, obalna država ili država trgovine niti su poduzeli mjere za sprečavanje ribolova NNN, odvraćanje od njega i njegovo zaustavljanje, ta je zemlja, u skladu s člankom 31. Uredbe o ribolovu NNN, Odlukom Komisije (EU) 2017/889
                  3
                od 23. svibnja 2017. utvrđena kao nekooperativna treća zemlja u suzbijanju ribolova NNN. Komori ni nakon tog utvrđivanja nisu poduzeli potrebne korektivne mjere.

               Ta je odluka donesena zbog sljedećih nedostataka: i. politike „zastave pogodnosti” koju vode tijela Komorâ; ii. dokaza o nezakonitim ribolovnim aktivnostima komorske flote; iii. slabih ili nepostojećih kapaciteta nacionalnih tijela u području praćenja i kontrole te iv. zastarjelog zakonodavnog okvira Komorâ u području ribarstva.

               U skladu s člankom 33. Uredbe o ribolovu NNN Komori su potom 11. srpnja 2017. Provedbenom odlukom Vijeća (EU) 2017/1332
                  4
                uvršteni na popis nekooperativnih zemalja uspostavljen Provedbenom odlukom (EU) 2014/170/EU
                  5
               .

               Uvrštenje treće zemlje na popis zemalja koje ne surađuju u suzbijanju ribolovnih aktivnosti NNN nalaže poduzimanje mjera iz članka 38. Uredbe o ribolovu NNN. Među tim mjerama Komisija treba predložiti otkazivanje svih stalnih bilateralnih sporazuma u ribarstvu s Komorima kojima se predviđa otkaz sporazuma u slučaju da Komori ne ispunjavaju preuzete obveze u odnosu na suzbijanje ribolova NNN.

               Budući da su Komori uvršteni na popis nekooperativnih zemalja, Komisija smatra da je nužno Vijeću predložiti da Komisija pokrene otkazivanje Sporazuma o partnerstvu u sektoru ribarstva između Europske zajednice i Komorâ.

               Na temelju Lisabonskog ugovora Komisija je ovlaštena zastupati Uniju pred zemljama koje nisu članice EU-a. To podrazumijeva da je Komisija u ime EU-a odgovorna za obavješćivanje Komorâ o odluci Vijeća i Unije da otkažu Sporazum o partnerstvu u sektoru ribarstva uz otkazni rok od šest mjeseci i savjetovanje između stranaka prije otkaza sporazuma (članak 12. Sporazuma o partnerstvu u ribarstvu između EU-a i Komorâ).

               Pravna je osnova ovog prijedloga članak 43. stavak 2. UFEU-a u vezi s člankom 218. stavkom 6. točkom (a) UFEU-a. Na temelju doktrine „actus contrarius” otkaz međunarodnog sporazuma trebao bi se temeljiti na istoj pravnoj osnovi na kojoj se temeljilo njegovo sklapanje. To znači da je Vijeću za donošenje ovog prijedloga potrebna suglasnost Europskog parlamenta.

               Zbog prijedloga za otkaz sporazuma ne bi se trebali odgoditi učinci članka 38. stavka 8. Uredbe o ribolovu NNN. Stoga bi Komisija od Vijeća trebala zatražiti da pozove Europski parlament da prihvati tromjesečni rok za davanje suglasnosti na ovaj prijedlog.

               1.KONTEKST PRIJEDLOGA

               •Razlozi i ciljevi prijedloga

                  Nije primjenjivo

               •Dosljednost u odnosu na postojeće odredbe politike u određenom području

                  Nije primjenjivo

               •Dosljednost u odnosu na druge politike Unije

               Prijedlog je u skladu sa zajedničkom ribarstvenom politikom te sa sporazumima o partnerstvu u održivom ribarstvu i politikama u području ribolova NNN.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Odgovarajuća pravna osnova ovog prijedloga jest članak 43. stavak 2. UFEU-a u vezi s člankom 218. stavkom 6. točkom (a) UFEU-a.

               •Supsidijarnost (za neisključivu nadležnost)

                  Nije primjenjivo

               •Proporcionalnost

                  Nije primjenjivo

               •Odabir instrumenta

                  Budući da je svrha pravnog akta provedba odluke Vijeća upućene određenoj trećoj zemlji, potrebno je upotrijebiti odluku Vijeća za obavješćivanje vlade Komorâ o otkazu Sporazuma o partnerstvu u ribarstvu između Europske zajednice i Unije Komorâ.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo

               •Savjetovanja s dionicima

                  Nije primjenjivo

               •Prikupljanje i primjena stručnih znanja

                  Nije primjenjivo

               •Procjena učinka

                  Nije primjenjivo

               •Primjerenost propisa i pojednostavnjenje

                  Nije primjenjivo

               •Temeljna prava

                  Nije primjenjivo

               4.UTJECAJ NA PRORAČUN

                  Otkaz Sporazuma o partnerstvu u održivom ribarstvu s komorskom republikom nema utjecaja na proračun. U pričuvama za proračun za 2017. i nacrtu proračuna za 2018. nisu predviđeni iznosi vezani uz novi protokol kojim se zamjenjuje protokol koji je istekao 31. prosinca 2016.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo

               •Dokumenti s obrazloženjima (za direktive)

                  Nije primjenjivo

               •Detaljno obrazloženje posebnih odredaba prijedloga

               Nije primjenjivo

               2017/0241 (NLE)

               Prijedlog

               ODLUKE VIJEĆA

               o otkazivanju Sporazuma o partnerstvu u sektoru ribarstva između Europske zajednice i Unije Komorâ, donesenog Uredbom Vijeća (EZ) br. 1563/2006 od 5. listopada 2006.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 6. točkom (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)Uredba Vijeća (EZ) br. 1563/2006
                  6
                odnosi se na sklapanje Sporazuma o partnerstvu u sektoru ribarstva između Europske zajednice i Unije Komorâ (dalje u tekstu „SPR između EU-a i Komorâ”).

               (2)Jedan od ciljeva SPR-a između EU-a i Komorâ jest osigurati djelotvornost mjera očuvanja i upravljanja ribljim stokovima te spriječiti sav nezakoniti, neprijavljeni i neregulirani ribolov.

               (3)SPR između EU-a i Komorâ primjenjuje se sedam godina od datuma stupanja na snagu te se produljuje za dodatna sedmogodišnja razdoblja, osim ako ga jedna od stranaka otkaže.

               (4)U skladu s člankom 12. SPR-a između EU-a i Komorâ Sporazum može otkazati bilo koja stranka u slučaju nastupanja ozbiljnih okolnosti kao što je neispunjenje obveza u odnosu na suzbijanje ribolova NNN. Dotična stranka treba obavijestiti drugu stranku o svojoj namjeri da se povuče iz Sporazuma najmanje šest mjeseci prije dana isteka prvog sedmogodišnjeg razdoblja ili svakog dodatnog razdoblja, a slanjem te obavijesti otvara se postupak savjetovanja između stranaka.

               (5)Na temelju članka 31. Uredbe Vijeća (EZ) br. 1005/2008
                  7
                („Uredba o ribolovu NNN”) Komisija treba utvrditi treće zemlje koje smatra nekooperativnim trećim zemljama u suzbijanju ribolova NNN. Treća se zemlja može utvrditi kao nekooperativna treća zemlja ako ne ispunjava obveze u odnosu na poduzimanje mjera za sprečavanje ribolova NNN, odvraćanje od njega i njegovo zaustavljanje, koje je u skladu s međunarodnim pravom dužna ispunjavati kao država zastave, država luke, obalna država ili država trgovine.

               (6)U skladu s odlukom koju je Komisija donijela 1. listopada 2015.
                  8
                Komori su primili obavijest o mogućnosti ih Komisija utvrdi kao nekooperativnu treću zemlju u suzbijanju ribolova NNN zbog: i. politike „zastave pogodnosti” koju vode tijela Komorâ; ii. dokaza o nezakonitim ribolovnim aktivnostima komorske flote; iii. slabih ili nepostojećih kapaciteta nacionalnih tijela u području praćenja i kontrole; te iv. zastarjelog zakonodavnog okvira Komorâ u području ribarstva.

               (7)Tom je odlukom Komisija pokrenula postupak dijaloga s Komorima koji je proveden u skladu s postupovnim zahtjevima iznesenima u članku 32. Uredbe o ribolovu NNN. Komori nisu u razumnom roku poduzeli potrebne korektivne mjere.

               (8)S obzirom na to da Komori ne ispunjavaju obveze koje su u skladu s međunarodnim pravom dužni ispunjavati kao država zastave, država luke, obalna država ili država trgovine te ne provode mjere u cilju sprečavanja ribolova NNN, odvraćanja od njega i njegova zaustavljanja, ta je zemlja, u skladu s člankom 31. Uredbe o ribolovu NNN, Odlukom Komisije (EU) 2017/889 od 23. svibnja 2017.
                  9
                utvrđena kao nekooperativna treća zemlja u suzbijanju ribolova NNN. Ni nakon tog utvrđivanja Komori nisu poduzeli potrebne korektivne mjere.

               (9)U skladu s člankom 33. Uredbe o ribolovu NNN ta je zemlja Provedbenom odlukom Vijeća (EU) 2017/1332
                  10
                uvrštena na popis nekooperativnih trećih zemalja koji je uspostavljen Provedbenom odlukom (EU) 2014/170/EU
                  11
                od 24. ožujka 2014.

               (10)U skladu s člankom 38. stavkom 8. Uredbe o ribolovu NNN Komisija treba predložiti otkazivanje svih stalnih bilateralnih sporazuma s nekooperativnim trećim zemljama kojima se predviđa otkaz sporazuma u slučaju da te zemlje ne ispunjavaju preuzete obveze u odnosu na suzbijanje ribolova NNN.

               (11)Stoga je primjereno otkazati SPR između EU-a i Komorâ.

               (12)Na temelju Ugovora o Europskoj uniji Komisija je ovlaštena osigurati vanjsko zastupanje Unije. Komisija bi stoga u ime Europske unije trebala obavijestiti Uniju Komorâ o otkazu SPR-a između EU-a i Komorâ.

               DONIJELO JE OVU ODLUKU:

               Članak 1.

               Otkazuje se Sporazum o partnerstvu u sektoru ribarstva između Europske zajednice i Unije Komorâ, koji je stupio na snagu 6. ožujka 2008.

               Članak 2.

               Europska Komisija, u ime Europske unije, obavješćuje Uniju Komorâ o otkazu Sporazuma o partnerstvu.

               Članak 3.

               Ova Odluka stupa na snagu na dan objave u Službenom listu Europske unije.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 290, 20.10.2006., str 6.

                     (2)

                  SL C 324, 2.10.2015., str. 6
                  .

                     (3)
                  SL L 135, 24.5.2017., str. 35.

                     (4)
                  SL L 185, 18.7.2017., str, 37.

                     (5)
                  SL L 91, 27.3.2014., str. 43.

                     (6)
                  Uredba Vijeća (EZ) br. 1563/2006 od 5. listopada 2006. o sklapanju Sporazuma o partnerstvu u sektoru ribarstva između Europske zajednice i Unije Komorâ (SL L 290, 20.10.2006., str. 6.).

                     (7)
                  Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.)

                     (8)
                  Odluka Komisije оd 1. listopada 2015. o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova (SL C 324, 2.10.2015., str. 6.).

                     (9)
                  Provedbena odluka Komisije (EU) 2017/889 od 23. svibnja 2017. o utvrđivanju Unije Komorâ kao nekooperativne treće zemlje u suzbijanju nezakonitog, neprijavljenog i nereguliranog ribolova (SL L 135, 24.5.2017., str. 35.).

                     (10)
                  Provedbena odluka Vijeća (EU) 2017/1332 od 11. srpnja 2017. o izmjeni Provedbene odluke 2014/170/EU o uspostavljanju popisa nekooperativnih trećih zemalja u suzbijanju nezakonitog, neprijavljenog i nereguliranog ribolova u pogledu Unije Komorâ (SL L 185, 18.7.2017., str. 37.)

                     (11)
                  Provedbena odluka Vijeća od 24. ožujka 2014. o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL L 91, 27.3.2014., str. 43.)